Jiří Dienstbier

Jiří Dienstbier (født 20. april 1937 i Kladno, Sentralbøhmen, Tsjekkoslovakia, død 8. januar 2011 i Praha i Tsjekkia) var en tsjekkisk politiker, dissident og journalist. 

Biografi
Dienstbier, hvis far var lege (eller embedsmann, ifølge andre kilder), studerte filosofi ved Karsluniversitetet i Praha, og var utenrikskorrespondent for den statlige tsjekkoslovakiske kringkastingen mellom 1960 og 1968. Men mistet både jobben og sitt medlemskap i kommunistpartiet (som han ble medlem av i 1958) for å ha vært tilhenger av Prahavåren og for å ha kritisert Warzsawapaktens invasjon av Tsjekkoslovakia i 1968. Ettersom han ikke lenger kunne arbeide som journalist, overlevde han ved å arbeide bl.a. som vaktmester frem til det kommunistiske styret kollapset i 1989.

Dienstbier, som var en av de som undertegnet Charta 77, ble i 1979 fengslet i tre år «for subversiv aktivitet mot fedrelandet». Etter kommunismens fall ble Dienstbier utnevnt til Tsjekkoslovakias første ikke-kommunistiske utenriksminister, en stilling han innehadde frem til 1992.

Mellom 1998 og 2001 var han FNs kommissær for menneskerettigheter i det tidligere Jugoslavia og senere spesialutsending.

I 2008 ble Dienstbier valgt til det tsjekkiske senatet som representant for hjembyen Kladno og denne byens region.

Hans sønn, Jiří Dienstbier jr., er også politiker.

 Referanser 

 Eksterne lenker 
 Senatets hjemmeside
 Personlig webside
 Jiří Dienstbier Minneord The Independent- 18 January 2011

Kategori:Tsjekkiske politikere
Kategori:Tsjekkiske journalister
Kategori:Tsjekkiske dissidenter
Kategori:Tsjekkiske demokratiaktivister
Kategori:Personer fra Kladno